S-1217/2011

Mál þetta, sem dómtekið var 2. febrúar 2012, er höfðað með ákæru lögreglustjórans á höfuðborgarsvæðinu, útgefinni 25. október 2011, á hendur H-kvk-þgf L-kvk-þgf G-kvk-þgf, kt. 000000-0000, Eskivöllum 15, Hafnarfirði „fyrir eftirtalin brot:

I. (007-2011-5737)

Fyrir þjófnað, með því að hafa, aðfaranótt 27. janúar 2011, í félagi við annan aðila, brotist inn á ljósmyndastofu S-kvk-ef við Strandgötu 29 í Hafnarfirði, með því að spenna upp járnplötu sem var fyrir glugga á baklið hússins, og stolið borðtölvu af gerðinni Apple, ljósmyndavél af gerðinni Atlas, smámynt og jakka.

Þetta telst varða við 244. gr. almennra hegningarlaga nr. 19/1940.

II. (007-2010-76979)

Fyrir fjársvik, með því að hafa, fimmtudaginn 18. nóvember 2010, blekkt leigubifreiðarstjóra, til þess að aka sér frá Bjarkarvöllum 5c í Hafnarfirði að Flugumýri í Mosfellsbæ, án þess að geta greitt fyrir fargjaldið, sem var 6400 kr.

Þetta telst varða við 248. gr. almennra hegningarlaga nr. 19/1940.

III. (007-2011-230)

Fyrir fjársvik, með því að hafa, laugardagskvöldið 1. janúar 2011, blekkt leigubifreiðarstjóra, til þess að aka sér frá Kvistalandi í Reykjavík að Bjarkavöllum í Hafnarfirði með viðkomu á Rauðavatni, á bensínstöð Orkunnar við Smiðjustíg í Kópavogi og að Hábergi í Reykjavík, án þess að geta greitt fyrir fargjaldið, sem var 20.480 kr.

Þetta telst varða við 248. gr. almennra hegningarlaga nr. 19/1940.

IV. (007-2011-5843)

Fyrir þjófnað, með því að hafa fimmtudaginn 27. janúar 2011, brotist inn í íbúð að Bjarkavöllum 5b í Hafnarfirði, með því að fara inn um opinn glugga, og stolið farsíma af gerðinni LG, fartölvu af gerðinni Apple Macbook pro, fartölvu af gerðinni Toshiba, sléttujárni, skólatösku af gerðinni Billabong og skóm.

Þetta telst varða við 244. gr. almennra hegningarlaga nr. 19/1940.

V. (007-2011-42917)

Fyrir þjófnað, með því að hafa þriðjudaginn 12. júlí 2011, í versluninni Útilíf í Kringlunni, stolið fatnaði, samtals að verðmæti 29.367.

Þetta telst varða við 244. gr. almennra hegningarlaga nr. 19/1940.

Í málinu gerir K-kk-nf S-kk-nf, fyrir hönd Útilífs, kt. 000000-0000, kröfu um að ákærðu verði gert að greiða skaðabætur að fjárhæð kr. 29.367, ásamt vöxtum samkvæmt 8. gr. vaxtalaga nr. 38/2001, frá tjónsdegi sem var 20.7.2011 en síðan dráttarvexti samkvæmt 9. gr. sömu laga að liðnum mánuði frá birtingu kröfunnar til greiðsludags.

VI. (007-2011-43487)

Fyrir umferðarlagabrot, með því að hafa, föstudaginn 15. júlí 2011, ekið bifreiðinni VE-260 undir áhrifum ávana- og fíkniefna óhæf til að stjórna henni örugglega (MDMA í blóði 285 ng/ml og tetrahýdrókannabínól í blóði 1,2 ng/ml) vestur Bústaðaveg og að Hamraborg í Kópavogi þar sem lögregla stöðvaði aksturinn.

Þetta telst varða við 1., sbr. 2. mgr., 45. gr. a, sbr. 1. mgr. 100. gr., umferðarlaga nr. 50/1987, með áorðnum breytingum.

VII. (033-2011-1109)

Fyrir umferðarlagabrot, með því að hafa, aðfaranótt miðvikudagsins 16. febrúar 2011, ekið bifreiðinni JT-397 undir áhrifum ávana- og fíkniefna óhæf til að stjórna henni örugglega ( amfetamín í blóði 120 ng/ml, kókaín í blóði 60 ng/ml, MDMA í blóði 420 ng/ml og tetrahýdrókannabínól í blóði 1,1 ng/ml) og án þess að vera með ökuskírteini meðferðis vestur Suðurlandsveg og að Kömbunum þar sem lögregla stöðvaði aksturinn.

Telst þetta varða við 1., sbr. 2. mgr., 45. gr. a. og 1. mgr. 48. gr., sbr. 1. mgr. 100. gr., umferðarlaga nr. 50/1987, með áorðnum breytingum.

VIII. (007-2011-13537)

Fyrir umferðarlagabrot, með því að hafa, aðfaranótt föstudagsins 4. mars 2011, ekið bifreiðinni NI-237 undir áhrifum ávana- og fíkniefna óhæf til að stjórna henni örugglega (amfetamín í blóði 315 ng/ml) á bifreiðarplani við Vesturberg 126 í Reykjavík þar sem hún stöðvaði aksturinn og lögregla hafði afskipti af henni.

Telst þetta varða við 1., sbr. 2. mgr., 45. gr. a., sbr. 1. mgr. 100. gr., umferðarlaga nr. 50/1987, sbr. með áorðnum breytingum.

Þess er krafist að ákærða verði dæmd til refsingar og til greiðslu alls sakarkostnaðar. Vegna ákæruliðar VI-VIII er þess krafist að ákærða verði dæmd til að sæta sviptingu ökuréttar skv. 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.

Um málavaxtalýsingu er skírskotað til ákæru.

Ákærða játaði brot sín skýlaust fyrir dóminum eins og þeim er lýst í ákæru. Þykir með játningu ákærðu sem á sér stoð í gögnum málsins sannað að ákærða hafi gerst sek um þá háttsemi sem ákært er fyrir og eru brot ákærðu rétt heimfærð til refsiákvæða í ákærunni.

Ákærða, sem er fædd 2. desember 1991, hefur ekki áður sætt refsingu.

Við ákvörðun refsingar er litið til greiðrar játningar ákærðu og ungs aldurs hennar. Er þetta virt ákærðu til refsimildunar. Á hinn bóginn ber að líta til þess að ákærða hefur nú gerst sek um tvö fjársvikabrot og þrjú þjófnaðarbrot. Þá hefur ákærði þrívegis ekið undir áhrifum fíkniefna. Með hliðsjón af framangreindu þykir refsing hennar hæfilega ákveðin fangelsi í fjóra mánuði.

Með hliðsjón af ungum aldri ákærðu, því að hún hefur ekki áður sætt refsingu og kveðst hafa undirgengist meðferð við fíkniefnavanda sínum þykir rétt að fresta fullnustu refsingarinnar og ákveða að hún falli niður að liðnum tveimur árum frá uppkvaðningu dómsins að telja haldi ákærða almennt skilorð 57. gr. almennra hegningarlaga nr. 19/1940.

Þá ber að svipta ákærðu ökurétti í tvö ár frá birtingu dómsins að telja.

Krafa bótakrefjanda féll niður við þingfestingu málsins vegna útivistar.

Ákærða greiði 603.674 krónur í sakarkostnað, þ.m.t. þóknun skipaðs verjanda síns, S-kk-ef K-kk-ef K-kk-ef hdl., sem þykir hæfilega ákveðin 87.850 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærða, H-kvk-nf L-kvk-nf G-kvk-nf, sæti fangelsi í fjóra mánuði, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins að telja haldi ákærða almennt skilorð 57. gr. almennra hegningarlaga nr. 19/1940.

Ákærða er svipt ökurétti í tvö ár frá birtingu dómsins að telja.

Ákærða greiði 603.674 krónur í sakarkostnað, þ.m.t. þóknun skipaðs verjanda síns, S-kk-ef K-kk-ef K-kk-ef hdl., 87.850 krónur.

R-kvk-nf B-kvk-nf